
REPUBLIKA HRVATSKA					
TRGOVAČKI SUD U ZAGREBU
Zagreb, Amruševa 2/II						      67. St-1040/15-8

U  I M E  R E P U B L I KE  H R VA T S K E

  R J E Š E N J E

Trgovački sud u Zagrebu, po sucu Gordanu Zubaku, u stečajnom predmetu u povodu zahtjeva FINANCIJSKE AGENCIJE, za provedbu skraćenog stečajnog postupka nad dužnikom TOP TRADE d.o.o., Zagreb, VIII Vrbik 29, OIB: 03639275257, 7. prosinca 2015., 
r i j e š i o    j e
			   	 
Obustavlja se skraćeni stečajni postupak nad dužnikom TOP TRADE d.o.o., Zagreb, VIII Vrbik 29, OIB: 03639275257, MBS: 080282746.

Obrazloženje

	Financijska agencija podnijela je, na temelju odredbe čl. 444. st. 1. Stečajnog zakona (“Narodne novine” broj 71/15, dalje: SZ), zahtjev za provedbu skraćenog stečajnog postupka nad dužnikom TOP TRADE d.o.o., Zagreb, VIII Vrbik 29, OIB: 03639275257.
	
	S obzirom na to da su bile ispunjene pretpostavke, sud je rješenjem od 
2. studenoga 2015. nad navedenim dužnikom pokrenuo skraćeni stečajni postupak.

	Zastupnik po zakonu dužnika Milan Perduv podneskom od 25. studenoga 2015.,  obavijestio je sud kako je dužnik  TOP TRADE d.o.o., Zagreb, VIII Vrbik 29, vlasnik imovine i to nekretnina (oranica, skladište i proizvodna hala), kao i da se u skladištu nalazi roba u dužnikovom vlasništvu te je u prilogu podneska dostavio neslužbenu kopiju izvatka iz zemljišnih knjiga kao dokaz vlasništva na nekretninama. Također, uz navedeni podnesak dostavio je i izjavu, koja sadržajno odgovara navodima iz spomenutog podneska, ovjerenu kod javnog koja sadržava podatke o dužnikovoj imovini.  

	Prema odredbi čl. 431. st. 1. SZ-a ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz toga popisa proizlazi da dužnik ima imovinu koja nije dostatna za namirenje predvidivih troškova stečajnoga postupka te ako u roku od 45 dana nijedan vjerovnik ne predloži otvaranje stečajnoga postupka i ne predujmi sredstva za namirenje troškova postupka, smatrat će se da je dužnik nesposoban za plaćanje. U slučaju iz stavka 1. ovoga članka sud će po službenoj dužnosti donijeti rješenje o otvaranju i zaključenju skraćenoga stečajnog postupka. Odredbe članaka 132. i 133. te članaka 286. − 292. ovoga Zakona primijenit će se na odgovarajući način (stavak 2).


	Nadalje, odredbom čl. 433. SZ-a propisano je da ako nisu ispunjene pretpostavke za istodobno otvaranje i zaključenje skraćenoga stečajnog postupka u smislu odredbe članka 431. ovoga Zakona, sud će obustaviti skraćeni stečajni postupak i odgovarajućom primjenom općih odredbi stečajnoga postupka ovoga Zakona donijeti rješenje o pokretanju prethodnoga postupka odnosno otvaranju stečajnoga postupka.

	Prema ocjeni suda, dužnik ima imovinu dostatnu za namirenje predvidivih troškova stečajnoga postupka Slijedom navedenog, sud je na temelju odredbe čl. 433. SZ-a riješio kao u izreci, s time da se skreće pozornost kako će sud, po pravomoćnosti ovog rješenja, odgovarajućom primjenom općih odredbi stečajnoga postupka propisanih Stečajnim zakonom donijeti rješenje o pokretanju prethodnoga postupka odnosno otvaranju stečajnoga postupka.
				
U Zagrebu 7. prosinca 2015.

SUDAC
Gordan Zubak, v.r.


UPUTA O PRAVNOM LIJEKU:
Protiv ovog rješenja dopuštena je žalba Visokom trgovačkom sudu RH koja se podnosi u roku od 8 dana ovome sudu u 3 primjerka.  

Za točnost otpravka:
Ivana Rogić

image1.png




